Информация

На 25 март т.г. в Министерството на околната среда и водите (МОСВ) се проведе работна среща по Програмата за консултантска помощ ( AAP ) за опазване на околната среда в страните от Централна и Източна Европа, финансирана от Германското Федерално министерство за околна среда, проект „Прилагане и изпълнение на европейското законодателство за флуорсъдържащите парникови газове и озоноразрушаващите вещества в България".

Проектът се осъществява в партньорството на Германското Федерално министерство за околна среда и МОСВ, с участието и на браншовата камара по машиностроене, на която със Закона за чистотата на атмосферния въздух и ПМС 336/2008г. е възложено изпитването на техници и сертифицирането на техници и фирми за работа с хладилни и климатични инсталации и термопомпи, съдържащи флуорирани парникови газове. Издаваните сертификати се признават във всички страни от ЕС.
Председателят  на браншовата камара г-н Ил.Келешев представи системата за оценяване на хладилни техници за работа с флуорирани парникови газове и на фирми, извършващи монтаж, сервиз и поддръжка на хладилни и климатични инсталации и термопомпи и тяхното сертифициране в съответствие с изискванията на Регламент (ЕО)842/2006, с оглед намаляване на емисиите на флуорсъдържащи парникови газове. 

Информира за предприетите от страна на камарата по машиностроене действия за изпълнение на въведените с новия Регламент (ЕС)517/2014г. изисквания за намаляване употребата на флуорсъдържащи хладилни агенти – подготовка на обучителни материали за монтаж, сервиз и поддръжка на хладилни инсталации на хладилни камиони и ремаркета, съдържащи флуорирани парникови газове; подробна информация относно алтернативни хладилни агенти и технологии, заменящи тези с висок потенциал на глобално затопляне. 

Д-р инж.Петър Василев, председател на Съюза по хладилна и климатична техника и дългогодишен директор на „ИХКТ“АД, София, изпитващ техници и одитор на браншовата камара за оценяване съответствието на фирмите с изискванията на Регламента, информира участниците от германска страна по някои аспекти на изпитните процедури и обхвата на изпитните теми, както и по процедурите за сертифициране на фирми.

Участниците от германска страна изразиха задоволство от вършеното в България и удовлетвореност от участието в проекта на браншовата камара по машиностроене.

На срещата бе уточнено в периода от 6 до 10 юли т.г. да се осъществи посещение в Германия на МОСВ, в т.ч. от страна на браншовата камара – д-р инж.Петър Василев. В програмата е предвидено и посещение на обучителен център в Германия за запознаване с практиките за сертифициране на техници, на обект с хладилна инсталация, използваща алтернативни хладилни агенти, др.

В работната среща взеха участие представители на германската фирма HEAT International – определена от Германската федерална агенция по околна среда за организация изпълнител по проекта, представители на МОСВ, РИОСВ-София, представители на ББКМ.
